Morné Steyn se selfvertroue geknak - Maroela Media
Niks nuut die naweek nie! Die kampioenskapsreeks het na verwagting verloop. Die All Blacks was egter ryp om gepluk te word en die Bokke kon dit nie doen nie.
Die Bokvoorspelers het die oorhand gehad, maar Morné Steyn is die kluts kwyt. Sy taktiese skopwerk was baie effentjies en sy skopwerk pale toe, was pateties. Dat Heyneke Meyer hom nie vroeër vervang het nie, plaas ook 'n vraagteken oor sy strategie.
Om 15 punte met swak skopwerk pale toe weg te gooi en die wedstryd met 21 punte teenoor 11 te verloor, vertel die hele tragiese verhaal.
Soos verlede naweek het Johan Goosen 'n verskil gemaak toe hy op die veld verskyn het. Om te verwag dat hy die wedstryd moes swaai, is net te veel gevra vir 'n man wat in sy tweede wedstryd as plaasvervanger op die veld gedraf het. Daar was egter 'n merkbare verskil toe die jongeling op die veld verskyn.
Verstaan my nie verkeerd nie, ek dink dat Morné 'n briljante losskakel is, maar dit is ook so dat sy spelpeil verswak het. Gee hom die geleentheid om sy normale spelpeil op Curriebeker-vlak te herwin en hy kan nog 'n groot rol in toekomstige Springbok-rugby speel.
Om hom nou weekliks aan al die negatiewe kritiek bloot te stel, sal sy selfvertroue, wat reeds 'n knou weg het, nog meer skade aandoen.
Dit moet ook 'n negatiewe uitwerking op die ander spelers in die Bok-span hê.
Almal weet dat hy swak speel en om met hom vol te hou, sal die spelers in twee kampe verdeel en as jy nog 'n gesonde skep provinsialisme bygooi, sal dit die situasie in die span net meer gespanne maak.
Stel Morné nou vry om Curriebeker-rugby te gaan speel en begin die volgende wedstryd met Johan Goosen op losskakel.
Dit sal hopelik die hele situasie positief verander.
In die tweede wedstryd het die Pumas byna vir 'n verrassing gesorg deur lank teen die Aussies voor te loop. Bygesê, die Aussies het die een dom fout na die ander gemaak en die Pumas het die situasie uitgebuit. Dit was egter duidelik dat as die Aussies net die foute kon uitskakel, hulle die wedstryd sou kon draai, wat toe ook gebeur het. Die Pumas gaan beslis nog vir 'n verrassing sorg voordat die kampioenskapsreeks verby is.
Die Leeus is medevoorloper in die Curriebeker-reeks saam met die Sharks en die wedstryde is in totaal verskillende omstandighede gespeel. Dit het natuurlik ook gehelp dat die Sharks in 'n stadium teen 12 WP-spelers gespeel het.
Allister Coetzee sal seker wonder wat verkeerd geloop het, want as dit 'n tendens begin word, is die WP weer bekerloos aan die einde van die seisoen.
Die wedstryd in Durban het my nogal laat dink aan die semi-finaal teen die Franse in 1995 toe Francois Pienaar-hulle ook in sulke omstandighede die Franse om 'n plek in die 1995-wêreldbeker finaal geklop het.
Om oor die Bulle te skryf is 'n teer puntjie, maar hulle verdien om die laaste plek op die Curriebeker-log in te neem. Die Bulle het vergeet dat 'n rugbywedstryd twee belangrike elemente bevat, naamlik aanval (wat hulle goed doen) en verdediging (wat hulle glad nie doen nie). Daardeur wil ek nie die Griekwas aftakel nie, want hulle het skitterende rugby gespeel.